Informácia o Výsledku kontroly PRENOSNÝCH PLYNOVÝCH spotrebičov  na skvapalnené uhľovodíkové plyny

V termíne od 06. 05. 2013 do 31. 05. 2013 sa uskutočnila celoslovenská akcia SOI, v rámci ktorej inšpektori vykonali kontroly v prevádzkových jednotkách so zameraním na kontrolu prenosných plynových spotrebičov na skvapalnené uhľovodíkové plyny (ďalej len plynových spotrebičov).

Cieľom kontroly bolo v zmysle ustanovení Nariadenia vlády SR č. 393/1999 Z. z. (do ktorého je zapracovaná Smernica Európskeho Parlamentu a Rady č. 2009/142/ES týkajúca sa spotrebičov spaľujúcich plynné palivá) a príslušných harmonizovaných technických špecifikácií overiť:
•	bezpečnosť plynových spotrebičov,
•	správnosť ich označovania,
•	prikladanie návodov na používanie.

Predmetom kontroly boli prenosné plynové spotrebiče na prípravu jedál vo vonkajšom prostredí. Išlo o nasledovné 3 kategórie plynových spotrebičov.
A)	prenosné plynové variče (s napojením na jednorazové prepichovacie kartuše),
B)	prenosné plynové variče (napojené na opakovane pripojiteľné fľaše, bomby),
C)	prenosné plynové grily (napojené na opakovane pripojiteľné fľaše, bomby).

Obsahom kontroly bolo:

1.	Označenie CЄ na spotrebičoch a jeho uvedenie v správnom tvare.
2.	Označenie údajmi a bezpečnostnými upozorneniami na spotrebiči (obale).
	Požadované údaje vrátane povinných bezpečnostných upozornení, ktoré musia byť priamo na  spotrebičoch podľa príslušných článkov harmonizovaných európskych technických noriem.
   Spotrebiče kategórie:
   A) čl. 7, STN EN 521 :2006, B) čl. 8, STN EN 484 : 2002, C) čl. 8, STN EN 498 : 2012.

3.  Návody na montáž, obsluhu a údržbu, ktoré sa musia dodávať s každým spotrebičom. Musia obsahovať všetky potrebné informácie na bezpečné a spoľahlivé používanie spotrebiča s uvedením v slovenskom jazyku.

4.	Bezpečnosť spotrebičov a to na vzorkách odobraných z  priamej ponuky trhu, overením ich vlastností skúšaním v notifikovanej skúšobni.
	Na overenie bezpečnosti boli podľa STN EN 521: 2006 a STN EN 498: 2002 vytipované 2 vlastnosti, ktoré predstavujú  možné riziko ohrozenia zdravia pri používaní a to:
•	tesnosť  palivového  rozvodu a prípojky,
•	odolnosť proti prehriatiu.
Odbery vzoriek boli zamerané na plynové variče kategórie A) a B).

Výsledky kontroly

Inšpektori vykonali kontrolu spotrebičov u dodávateľov a predávajúcich v rámci troch sledovaných kategórií prenosných plynových spotrebičov, ktoré boli v ponuke na vnútornom trhu SR.

Kontrola bola vykonaná celkovo v 105 PJ, kde nedostatky boli zistené v 38 PJ, čo predstavuje 36 %.

Výsledky kontroly sú uvedené v nasledujúcej tabuľke.

Zistené nedostatky - prenosné plynové spotrebiče	Spolu	
1.	Počet kontrolovaných prenosných plynových varičov        v kat. A)
z toho počet druhov s nedostatkami / hodnota	103
45 / 2 833 €	
2.	Počet kontrolovaných prenosných plynových varičov        v kat. B)
z toho počet druhov s nedostatkami / hodnota	102
13 / 916 €	
3.	Počet kontrolovaných prenosných plynových grilov           v kat. C)
z toho počet druhov s nedostatkami / hodnota	84
8 / 3 007 €	
4.	Sumár  zistených nedostatkov všetkých kontrolovaných kategórií
spotrebičov - počet / hodnota                                  A)  +  B)  +  C)	66 / 6 756 €	
5.	Neoznačené, nesprávne označenie CЄ
počet / hodnota	6 / 250 €	
6.	Neoznačený spotrebič (obal) povinným bezpečnostným upozornením - počet druhov / hodnota	48 / 4 580 €	
7.	Chýbajúci návod na montáž, obsluhu a údržbu, príp. v inom jazyku - počet / hodnota	31 / 2 514 €	
    
     Pozn.: V niektorých prípadoch boli na jednom druhu výrobku súbežne zistené viaceré nedostatky.

Kontrolované prenosné plynové spotrebiče boli pôvodom z  ČR, Francúzska, Anglicka, USA, Švajčiarska, Južnej Kórey, Maďarska a Číny. Plynové spotrebiče slovenskej výroby sa v ponuke na vnútornom trhu nenachádzali.

Z tab. vyplýva, že najčastejší výskyt nedostatkov bol zistený na prenosných plynových varičoch s napojením na jednorazové prepichovacie kartuše (kat. A), kde zo 103 kontrolovaných druhov bolo  až 43, 7 %  s nedostatkami (chýbajúce údaje a upozornenia na spotrebiči).

V rámci všetkých kontrolovaných kategórií spotrebičov na trhu boli najčastejším nedostatkom chýbajúce povinné bezpečnostné upozornenia na spotrebičoch (obale) s podielom  56,5 % a chýbajúce návody  na obsluhu a údržbu, resp. návody v cudzom jazyku 36,5 %. 

Na odstránenie zistených nedostatkov bolo inšpektormi vydané opatrenie na  zákaz  predaja a dodávky  plynových spotrebičov do doby odstránenia nedostatkov, príp. bol nedostatok odstránený dobrovoľne 
kontrolovanou osobou.

V prípade označenia CЄ išlo vo väčšine prípadov o nesprávny tvar  označenia. Nápravu riešili kontrolované subjekty v každom prípade dobrovoľne na 6 druhoch v hodnote 250 €. 

	Pozitívnym zistením tejto kontrolnej akcie bolo, že kontrolné skúšky bezpečnosti prenosných plynových spotrebičov (plynové variče na jednorazové prepichovacie kartuše a aj na opakovane pripojiteľné fľaše), vykonané v rámci 2 vytypovaných vlastností (bod 4) na 19 odobratých  vzorkách preukázali vo všetkých 19 prípadoch zhodu s požiadavkami príslušných článkov harmonizovaných európskych technických noriem pre ich bezpečné používanie.

10 plynových spotrebičov bolo z kategórie A) a  9 kategórie B). Skúšané spotrebiče boli vyrobené v štátoch, ktoré sú vyššie uvedené. Slovenské výrobky z dôvodu absencie na vnútornom trhu neboli skúšané.

Napriek pozitívnym výsledkom bezpečnostných skúšok, vykonaných na 19 odobratých vzorkách prenosných plynových spotrebičov, je možné konštatovať, že zistené nedostatky, ako sú chýbajúce bezpečnostné upozornenia na spotrebičoch a  údaje uvedené v inom ako v slovenskom jazyku, predstavujú pre možné nesprávne používanie a montáž tak isto závažné nebezpečenstvo ohrozenia zdravia obdobne, ako v prípade ich nevyhovujúcich vlastností.
Preto celkový výsledok kontroly prenosných plynových spotrebičov na skvapalnené uhľovodíkové plyny  nemožno považovať za priaznivý.